গুরু গোবিন্দ সিংহজীগী মপোক থৌরম নীংশিংনবগী ওইবা কোইন রিলিজ তৌবদা পীখিবা প্রধান মন্ত্রীগী ৱারোল

ৱাহে গুরুজী কা খালসা.. ৱাহে গুরুজী কী ফতেহ!! লৈবাক্কী তোঙান তোঙানবা মফমদগী মফম অসিদা লেংবীরক্লিবা শক্নাইরবা পুম্নমকপু ঐহাক্না তরাম্না ওকচরি। ময়াম পুম্নমকপু, লৈবাক পুম্ববুসু লোহরিগী য়াইফ পাওজেল পীজরি। অখন্ননা ঐখোয়গী লৈবাক্কী অন্নদতা মরূপশিংগীদমক মহৈ মরোংশিং লোকপগী অসিগুম্লবা সিজন অসিনা পেন্নাইদ্রবা নুঙাইবা পুদুনা লাকপা ওইরসনু হায়না য়াইফ পাওজেল পীজরি। মরূপশিং, ঙসি গুরু গোবিন্দ সিংহ মহারাজকী মঙালগী কুমহৈ লৈবাক অসিনা পাংথোক্লি। খালসা খর্ম্মমতকী ক্রিয়েতর, হ্যুমেনিতীগী পালনহার, ভারতকী ভেল্যুগীদমক কত্থোকখিবা, গুরু গোবিন্দ সিংহ জীবু ঐহাক্না ইকোক নোন্না খুরুমজরি। গুরু গোবিন্দ সিংহ জীগী মৈগী কুমহৈগী থৌরম লাকপদা লেংবিরক্লিবা মরূপশিংগা লোয়ন লোয়ননা লৈবাক অসিগী অমসুং মালেম অসিদা লৈরিবা সিখ লাইনিংগা মরী লৈনবা অমদি ভারতকী সংস্কৃতিগীদমক কত্থোক্লবশিংগী মফমদা হন্না-হন্না নুঙাইবা ফোংদোকচরি। মরূপশিং, মমাংগী চহীদা ঐখোয়না গুরু গোবিন্দ সিংহজী মহারাজকী ৩৫০শুবা মপোক থৌরম চহী পাংথোকখি। সিখ লাইনিংগী অসিগুম্লবা মরুওইবা তঞ্জা অসিবু হেন্না মশক থোকপা নীংশিংনিঙাই ওইহন্নবগীদমক কেন্দ্র সরকারগী মায়কৈদগী লুপা ৩৫০গী কোইন অমা ঐহাক্না লৈবাক মীয়ামদা খুৎশিন্নবগী খুদোংচাবা অদু ফংজরে। অদুম ওইনমক গুরু গোবিন্দ সিংহ জীগী সিক্কা ঐখোয় পুম্নমক্কী থমোয়দা চহী কয়াদগী লৈরক্লি অমদি তুংদসু চহী চা কয়া অমা লৈখিগনি। ঐখোয় পুম্নকপু ইন্সপায়র পীনবিরিবা মহাকপু মতম পুম্নমক্তা নীংশিংদুনা লৈনবা মচা অমখক হোৎনজবনি। মসিনা মহাক্কী মফমদা ইকায় খুম্নবা উৎনবা মচা অমখক হোৎনজবনি অমসুং মদুগীদমক ঐখোয় পুম্নমক অপেনবা ফাওই। মরূপশিং, শ্রী গুরু গোবিন্দ সিংহ জীগী পর্সোনেলিতীদা মওং মতৌ কয়া পুল্লম্মি। মহাক গুরু ওইবদা নত্তনা মকোকথোংবা ভক্তসু ওইরম্মি। মহাক অফবা লান্মী ওইরম্বা অদুমক হেন্না ফবা কবি অমদি সাহিত্যকারশু ওইরম্মি। মীচং মীখায় নায়বগী মায়োক্তা মহাক্না লেপলম্বা অদুমক শান্তিগীদমকসু তকশিনলম্মি। মীওইবা জাতিগী রক্ষাগীদমক, লৈবাক্কী রক্ষাগীদমক, ধর্মগী রক্ষাগীদমক মহাক্কী খ্বাইদগী ৱাংনা কত্থোকখিবা অদুন লৈবাক অসিনা অমদি মালেম অসিনা খংলি। ইন পুত্রন কে কারন, ৱার দিয়ে সুৎ চার। চার মুয়ে তো ক্যা হুআ, জীবিত কই হজার॥ মচা লিশিং কয়াগী রক্ষাগীদমক মশাগী মচামকপু, মশাগী কমুনিতীমক কত্থোকখিবা অদুমক। লৈবাক অসিগী রক্ষাগীদমক, ধর্মগী রক্ষাগীদমক, কত্থোকপা মসিদগী চাওবা খুদম করি ওইবা য়াবগে। মরূপশিং, থৌনা ফবগা লোয়ননা মহাক্কী অখাং কনবা, থৌনা অদু অঙকপনি। মহাক্না লান্থেংনরম্মি অদুবু কত্থোকপগী থাক অদু অঙকপনি। মহাক্না সমাজদা ফত্তবশিংগী মায়োক্তা লান্থেংনরম্মি। থাক নেম্বা ৱাংবগী খেৎনবা, জাতি নাইবগী হু, মদুগী ময়োক্তসু গুরু গোবিন্দ সিংহ জীনা লান্থেংনরম্মি। ভেল্যু পুম্নমক অসি অনৌবা ভারত শেমগৎপদা য়াওরি। মরূপশিং, গুরু সাহেবনা গ্যানগী কেন্দ্রদা থম্লদুনা গুরু গ্রন্থ সাহিবকী ৱাহৈ পুম্নমকপু জীবন মন্ত্র ওইনা লৌখি। মহাক্না হায়বিরম্মি মদুদি হৌজিক গুরু গ্রন্থ সাহেবমক, মহাক্কী ৱাহৈ পুম্নমক, মহাক্কী লমায় খুদিংমক লাক্কদৌরিবা য়ুগশিংদা ফাওবা ঐখোয়দা ইন্সপাইরেসন পীদুনা লৈরগনি। মমাংদা পঞ্চ প্যারে অমদি খালসা পন্থকী কম্পোজ তৌবা মতমদসু ভারত পুম্ববু তাশিন্নবা মহাক্না হোৎনরম্মি। খালসা পন্থকী দিবেলপমেন্ত গুরু সাহেবকী শাংলবা মতমগী অকনবা মুন্না খন্থদুনা মেদিতেসন তৌবা অমদি নৈনখিবা অদুগী মহৈনি। মহাক বেদ, পুরান অমদি অতোপ্পা অরিবা লাইরিকশিং খংলম্মি। গুরু সাহেবনা গুরু নানক দেবদগী হৌরগা গুরু তেগ বহাদুর ফাওবা সিখ পন্থকী পরম্পরা, মুগল সাসনগী মতমদা সিখ পন্থকা মরী লৈনবা থৌদোকশিং মহাক্না খংলম্মি। লৈবাক মনুদা সমাজদা থোক্লিবা থৌদোক খুদিংমক্তা মহাক্কী ওইবা ৱাখল্লোন থমখি। মরূপশিং, ময়ামগী মরক্তা কয়া অমনা ‘শ্রী দসমগ্রন্থ সাহেব’ পারম্লগনি। লোন অমদি সাহিত্যদা মহাক্কী খং হৈবা অদু অঙকপনি। মরূপশিং, কনাগুম্বা লৈবাক অমত্তগী সংস্কৃতিনা লৈবাক অদুগী মিংচৎ হেঙ্গৎহল্লি। ফজহল্লি। সংস্কৃতিবু চাওখৎহনবা অমদি মদুবু প্রচার তৌবা অসি মতম পুম্নমক্তা মালেম অসিগী শক্তি লৈবা প্রায়োরিতী ওইরি। মসিমক ঐখোয়গী সরকার অসিনা হৌখিবা চহী মরি মখায়দগী হোৎনরি। ভারতকী লৈজরিবা সংস্কৃতি অমদি গ্যানগী ওইবা হেরিতেজ অসি মালেমগী কাচিন কোয়া পুম্নমক্তা য়ৌহন্নবা অকনবা মওংদা হোৎনরি। যোগদগী হৌরগা আয়ুর্বেদ ফাওবা ঐখোয়গী মীংচৎ অদু অমুক ঙাক্তুনা থম্বদা লৈবাক অসি মায় পাক্লে। থবক অসি লেপ্পা লৈতনা মখা চত্থরি। মরূপশিং, মালেমগী হকশেল, প্রোস্পেরিতী অমসুং শান্তিগীদমক ঐখোয়গী রিশিশিং, মুনিশিং অমদি গুরুশিংনা পীরম্বা পাওজেল অদুনা মালেম অসিদা কানবা ফংহন্নবা হোৎনরি। গুরু গোবিন্দ সিংহ জীগী ৩৫০ শুবা প্রকাশ থৌরমদি ঐখোয়না পাংথোক্লে, হৌজিক গুরু নানক দেব জীগী ৫৫০ শুবা মপোক কুমওন পাংথোক্নবা শেম শারি। মতম অসিদা ঐখোয়না শেংলবা থৌরমশিং অসি পাংথোক্নবা তঞ্জা ফংজবা অসি ঐখোয়গী সরকারগী লায়বক ফবনি। থৌরম অসি লৈবাক অসিগী রাজ্য পুম্নমক অমদি য়ুনিয়ন তেরিতোরী পুম্নমক্তা পাংথোক্নবা সরকারনা ৱারেপ লৌরে, মালেম পুম্বদা লৈরিবা ঐখোয়গী এম্বেসিদসু থৌরম অসি পাংথোক্কনি। মসিদসু নত্তনা, ময়াম্না মসিমসু খংবিরিবা অদুনি মদুদি হৌজিক কেন্দ্র সরকারগী চোকথবা নায়দবা অমদি মমাংদা ওইখিদ্রিবা মওংদা হোৎনবনা করতারপুর কোরিদোর শেমগদৌরে। হৌজিক্তি গুরু নানক্না তাকপীরম্বা লম্বীদা চৎলিবা ভারতমচা পুম্নমক, সিখ পুম্নমক, দুরবিনগী মতেংনা নত্তনা মশাগী মমীৎমক্না নারোৱাল চৎপা ঙম্লগনি অমদি ভীজা য়াওদনা গুরুদ্বার দরবার সাহিব য়েংজবা ফংলগনি। মসি ১৯৪৭কী ওগস্ত থাদা লাপথোকখিবা অদুগী মহৈনি। ঐখোয়গী গুরুগী খ্বাইদগী মরুওইবা মফম অদু শুপ্নতগী কিলোমীতর খরগী অরাপ্পদা লৈরি, অদুবু মদুবু ঐখোয়গা লোয়ননা লৌশিনলমদে। কোরিদোর অসিনা মাংজবা অদু হন্থহন্নবা খুদম ওইবা হোনরিবা অমনি। মরূপশিং, গুরু গোবিন্দ সিংহজী ওইগেরা নত্রগা গুরু নানক দেবজী ওইগেরা, ঐখোয়গী গুরু খুদিংমক্না অচুম্বগীদমক লেপ্নবা তাকপীরম্মি। মখোয়না তাকপীরম্বা লম্বী অদুদা চৎতুনা ঙসি কেন্দ্র সরকারনা ১৯৮৪দা হৌখিবা ইনজস্তিসকী খোংচৎ অদু জস্তিস ফাওবা য়ৌহন্নবা হোৎনরি। চহী তরাগী খুজিং কয়া ফাওবা ইমাশিংনা, ইচল-ইচেশিংনা, ইচানুপী-ইচানুপাশিংনা শিন্থখিবা মীৎলু পীরাং অদু তৈথোকপগী থবক, মখোয়দা জস্তিস ফংহনবগী থবক হৌজিক লোনা তৌরগনি। মরূপশিং, ঙসিগী শেংলবা নুমীৎ অসিদা গুরু গোবিন্দ সিংহজী মহারাজনা উৎপীরম্বা পোইন্ত ১১গী লম্বী অদুদা চৎনবা অমুক হন্না ৱারেপ লৌবা মথৌ তাই। ঙসি ভারত অসি শক্তি লৈবা লৈবাক অমা ওইনবগী লম্বীদা চৎলিবা মতম অসিদা ভারতকী স্পিরিৎ অসি হেন্না মপাঙ্গল কনখৎহনবা মথৌ তাই। ঐহাক্না থাজবা থম্লি মদুদি, ঐখোয় পুম্নমক গুরুজীনা তাকপীরম্বা লম্বী অদুনা অনৌবা ভারতকী ওইবা ঐখোয়গী ৱারেপ অদু হেন্না চেৎশিনহল্লগনি। অমুক হন্না ময়াম পুম্নমকপু প্রকাশ পর্বগী য়াইফ পাওজেল পীজরি। অনৌবা চহী অসিনা ময়ামগী মফমদা নুঙায়বা পুরকপা ওইরসনু, অপাম্বা অসিগা লোয়ননা- জো বোলে, সো নিহাল!… সত শ্রী অকাল!